Diari Oficial de la Generalitat Valenciana


Sumari del DOGV 5850, del 16-09-2008 (2008/10655)

ORDRE de 12 d'agost de 2008, de la Conselleria de Medi Ambient, Aigua, Urbanisme i Habitatge, per la qual s'aproven les bases reguladores d'un règim de primes per a la posada en valor de la biomassa forestal residual en terrenys forestals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5850

Data del DOGV
:   16-09-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/10774


Data del document
:   12-08-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * suport econòmic
    * muntanya
    * biomassa
    * persona física
    * persona jurídica
    * professió independent
    * explotació forestal
    * ajuda pública

ORDRE de 12 d'agost de 2008, de la Conselleria de Medi Ambient, Aigua, Urbanisme i Habitatge, per la qual s'aproven les bases reguladores d'un règim de primes per a la posada en valor de la biomassa forestal residual en terrenys forestals de la Comunitat Valenciana. [2008/10939]
El Reglament (CE) No 1698/2005 del Consell, de 20 de setembre de 2005, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER) per al període 2007-2013, continua la labor en la política de desenvolupament rural realitzada pel Fons Europeu d'Orientació i Garantia Agrícola (FEOGA). D'aquesta manera, s'accentuen les inversions que amb directrius estratègiques busquen com a objectiu augmentar la competitivitat en els sectors de l'agricultura i silvicultura a través de diverses vies com ara la modernització d'explotacions, concessió d'ajudes a jóvens, formació i informació, foment i inversió destinada a la producció d'energies renovables, repoblament de terres agrícoles i no agrícoles, utilització sostenible de les terres o protecció dels boscos. Tenint en compte la importància dels sistemes agroforestals, s'accentua el vessant ambiental de les actuacions en les zones rurals, però sense oblidar al seu torn que la política de desenvolupament rural ha de tenir com a objectiu restablir i reforçar la competitivitat i contribuir així al manteniment i creació d'ocupació en aquestes zones.
L'esmentat reglament assenyala que la silvicultura forma part integrant del desenvolupament rural i, d'altra banda, l'ajuda a la utilització sostenible de les terres ha de comprendre la gestió sostenible dels boscos i el seu paper multifuncional. Els boscos generen múltiples beneficis, ja que proporcionen la matèria primera necessària per a l'elaboració de productes renovables que exerceixen una funció important en matèria de benestar econòmic, diversitat biològica, cicle global del carboni, equilibri hidrològic, control de l'erosió i prevenció de catàstrofes naturals, a més d'una funció social i recreativa.
De les dades recollides en l'inventari de sòl forestal de la Comunitat Valenciana es dedueix que l'increment de la superfície forestal i forestal arbòria ha sigut important a la Comunitat, ja que s'ha produït una notòria densificació de les superfícies arbòries a les tres províncies, increment que es dóna tant en les classes diamètriques més baixes com en les més altes.
Açò propicia l'acumulació d'elevades càrregues de material combustible, cosa que constitueix un risc important per al començament i progrés dels incendis forestals, com també el control de plagues i malalties forestals. Sorgeix la necessitat de promoure estructures forestals menys vulnerables als incendis, i vincular la gestió forestal amb les estratègies de lluita contra incendis. La valoració de l'activitat i per tant del producte forestal seria un element fonamental. Així, la biomassa forestal residual podria ser aprofitada per a l'ús en indústries de fabricació de taulers, l'ús en humus forestals o substrats, i l'ús energètic en tot tipus d'indústries valoritzadores, la qual cosa suposa l'afavoriment del manteniment de rendes en el medi rural i l'existència d'un teixit empresarial lligat al medi que pot ser molt important a l'hora de fixar la població rural.
Per tant, la Conselleria de Medi Ambient, Aigua, Urbanisme i Habitatge pretén fomentar la posada en valor de la biomassa forestal residual de la Comunitat Valenciana mitjançant la concessió de primes.
D'acord amb la Llei 38/2003, de 17 de novembre, general de subvencions, i en virtut de les facultats que em confereix l'article 35 de la Llei 5/1983, de 30 de desembre, de Govern Valencià, i l'article 47.3 del Text refós de la llei d'hisenda pública de la Generalitat Valenciana,
ORDENE
Article 1. Objecte i àmbit d'aplicació
Aprovar les bases que regulen la concessió d'ajudes per a la posada en valor de la biomassa forestal residual.
Article 2. Finançament de les ajudes
1. Les ajudes regulades en aquesta ordre estaran finançades pel FEADER en un 53%, i la resta seran sufragades entre el Ministeri de Medi Ambient i Medi Rural i Marí, i la Generalitat, en els percentatges que es determinen en el marc nacional, i el Programa de desenvolupament rural de la Comunitat Valenciana.
2. Per a cada exercici seran convocades mitjançant resolució del director de l'Agència Valenciana de Foment i Garantia Agrària i es publicaran en el Diari Oficial de la Comunitat Valenciana les convocatòries per a cada any juntament amb l'import global màxim que finance les ajudes en funció de les disponibilitats pressupostàries anuals.
3. Les ajudes establides en aquesta ordre, dirigides exclusivament a la posada en valor de la biomassa residual forestal, de cap manera falseja o amenaça falsejar la competència afavorint determinades empreses o produccions, i, per tant, no es troben dins del supòsit recollit en l'apartat 1 de l'article 87 del Tractat constitutiu de la Comunitat Europea, a l'efecte previst en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
Article 3. Bases
1. La concessió de les ajudes es regirà per les bases que figuren en l'annex.
2. Els impresos per a la sol·licitud i pagament de les ajudes regulades en aquestes bases es publicaran anualment juntament amb la corresponent convocatòria d'ajudes.
DISPOSICIONS ADDICIONALS
Primera
Tots els actes dictats en els expedients de subvenció s'entendran condicionats al fet que en la corresponent resolució de concessió subsistisquen les mateixes circumstàncies de fet i de dret existents en el moment en què es van produir aquells actes.
Segona
2. Aquestes ajudes finançades per fons de la Unió Europea es regiran per la normativa comunitària en primer lloc, com també per les normes nacionals de desenvolupament i transposició.
DISPOSICIONS FINALS
Primera
En tot allò regulat en aquesta ordre caldrà ajustar-se al que disposa la Llei d'hisenda pública de la Generalitat Valenciana, el text refós de la qual va ser aprovat per Decret legislatiu de 26 de juny de 1991, i els preceptes bàsics de la Llei 38/2003, de 17 de novembre, general de subvencions.
Segona
Aquesta ordre produirà efectes a partir de l'endemà de la publicació en el Diari Oficial de la Comunitat Valenciana.
Tercera
Contra aquesta ordre, que esgota la via administrativa, es podrà interposar recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administratiu del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
València, 12 d'agost de 2008.- El conseller de Medi Ambient, Aigua, Urbanisme i Habitatge: José Ramón García Antón.
ANNEX
Bases per a la concessió de primes destinades
a la posada en valor de la biomassa residual forestal
Primera. Objecte i àmbit d'actuació
1. Serà objecte de les ajudes la retirada i posada en valor de la biomassa forestal residual procedent d'incendis, d'aprofitaments forestals i de treballs de millora de l'estructura forestal de les masses arbòries i silvicultura preventiva.
Els treballs de retirada de la biomassa forestal residual comprendran arreplega, empacament o estellament i, si és procedent, apilament.
En tots els casos anteriors s'hauran d'incloure aquests residus en els circuits habituals de valorització a través d'empreses que realitzen activitats de gestió dels residus de la silvicultura (codi LER 020107), i disposen de l'autorització de la Conselleria de Medi Ambient, Aigua, Urbanisme i Habitatge.
2. El període de vigència del règim de primes establit en aquesta ordre és de sis anys, exercicis pressupostaris 2008 al 2013.
3. L'àmbit d'actuació de les ajudes regulades per aquesta ordre seran els terrenys forestals de la Comunitat Valenciana no gestionats per la Conselleria de Medi Ambient, Aigua, Urbanisme i Habitatge.
Segona. Requisits dels beneficiaris
1. Podran ser beneficiaris de les primes les persones físiques o jurídiques titulars de drets de propietat, d'ús i gaudi legalment reconeguts, de terrenys de titularitat pública o privada inclosos en terrenys forestals de la Comunitat Valenciana no gestionats per la Conselleria de Medi Ambient, Aigua, Urbanisme i Habitatge.
2. Les persones físiques o jurídiques titulars de terrenys de titularitat privada podran autoritzar les entitats locals o entitats sense ànim de lucre per a la utilització dels seus terrenys per a les actuacions previstes en aquesta ordre.
Així mateix, podran ser beneficiaris les persones físiques donades d'alta com a autònomes i les persones jurídiques que realitzen l'activitat forestal per a la qual s'atorga l'ajuda (activitat principal forestal).
3. No podran obtenir la condició de beneficiari de les ajudes regulades en aquesta ordre les persones o entitats en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
1. Els beneficiaris de les primes han de:
a) Complir l'objectiu, realitzar l'activitat o adoptar el comportament que fonamenta la concessió de la subvenció.
b) Mantenir actualitzat un quadern, el model del qual s'adjunta en l'annex, on queden reflectides totes les operacions i pràctiques que es realitzen, i que ha d'estar sempre a la disposició dels òrgans de gestió i inspecció.
c) Sotmetre's a les actuacions de comprovació que ha d'efectuar l'òrgan concedent, com també qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar tota la informació els siga requerida en l'exercici d'aquestes actuacions. Així mateix hauran de sotmetre's als controls sobre el terreny i a posteriori que ha de realitzar l'autoritat de gestió del programa, i qualsevol altre organisme de la Comissió amb competències de control de fons FEADER.
d) Els beneficiaris de les ajudes seran sotmesos als controls establits en el Reglament (CE) 1975/2006 de la Comissió, i així mateix hauran de mantenir a la disposició de la Comissió els justificants de despeses i d'ingressos de l'operació cofinançada per FEADER durant almenys els 3 anys següents a aquell en què l'organisme pagador realitze el pagament final.
e) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i amb de la Seguretat Social.
f) Realitzar els treballs objecte d'aquesta ajuda en el període comprés entre la publicació en el Diari Oficial de la Comunitat Valenciana de la resolució aprovatòria i el dia 10 de novembre de l'any per al qual es va sol·licitar l'ajuda.

\* \* \* \* \*
No obstant això, el sol·licitant pot iniciar els treballs inclosos en l'expedient d'ajudes a partir de l'1 de gener de l'any en què es resolga l'esmentat expedient i amb anterioritat a la resolució d'aquestes.
En aquest cas serà preceptiu l'informe del personal tècnic de la Conselleria de Medi Ambient, Aigua, Urbanisme i Habitatge, en el qual s'acredite la data d'inici dels treballs, per tant l'interessat haurà de comunicar la data d'inici dels dits treballs amb una antelació mínima de 15 dies mitjançant un escrit adreçat al director territorial de la Conselleria de Medi Ambient, Aigua, Urbanisme i Habitatge, per tal que s'emeta el corresponent informe.
En qualsevol cas, la iniciació dels treballs amb anterioritat a la resolució de les ajudes no generarà en cap cas compromís ni prioritat per a la concessió d'aquestes. Amb caràcter excepcional i per causa degudament justificada es podrà concedir pròrroga en el termini d'execució, i serà necessari per a això que aquesta siga sol·licitada per mitjà d'un escrit adreçat al director territorial de la Conselleria de Medi Ambient, Aigua, Urbanisme i Habitatge, amb una antelació mínima de 15 dies sobre la data de finalització del període d'execució.
g) Comunicar a l'òrgan concedent, en qualsevol moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
h) Reintegrar els fons percebuts quan siga procedent, d'acord amb el que estableixen els articles 36, 37 i 40 de la Llei 38/2003, de 17 de novembre, general de subvencions.
i) Complir en tot moment la normativa ambiental i territorial corresponent a cada tipus d'obra i àmbit territorial. Es tindrà especial atenció a la corresponent a espais naturals protegits i a incendis forestals.
j) Les altres previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Quarta. Activitats objecte de les ajudes
Retirada de biomassa forestal residual, i la incorporació d'aquesta al circuit de valorització.
Cinquena. Quantia de les ajudes
En cap cas serà subvencionable la tala de fusta amb aprofitament comercial.
Sisena. Sol·licituds i documentació
1. Totes les sol·licituds aniran adreçades a l'Agència Valenciana de Foment i Garantia Agrària.
Totes les actuacions objecte d'ajudes proposades pel sol·licitant, en una o diverses propietats, s'agruparan en una única sol·licitud. Així mateix, no s'admetrà a tràmit més d'una sol·licitud d'ajuda sobre una mateixa propietat.
2. Els interessats hauran de sol·licitar les ajudes que es regulen en aquesta ordre mitjançant els formularis recollits en l'annex de l'ordre, en els quals haurà de figurar:
a) Documentació acreditativa de la identificació del sol·licitant
Persones físiques:
- Fotocòpia compulsada del document nacional d'identitat (DNI/NIF) o passaport en vigor.
- Fotocòpia compulsada de la targeta de resident per als estrangers.
Persones jurídiques o agrupació de persones físiques:
- Còpia compulsada del CIF
- Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite i còpia de poders que acrediten la representació.
- Certificat de l'acta on conste l'acord de sol·licitar les ajudes i nomenament del representant de l'entitat per a efectuar-ne la gestió.
- En el cas de les entitats locals, certificat de l'acord adoptat per l'òrgan competent de l'entitat local.
b) Acreditació de complir els requisits per a ser beneficiari
- Si és procedent, documents acreditatius de la titularitat de drets de propietat, d'ús i gaudi, mitjançant escriptura pública registrada, certificat registral o mitjançant qualsevol forma vàlida en dret.
- Si és procedent, a més, l'autorització de propietari de titularitat privada a entitat local o entitat sense ànim de lucre, i a persones físiques donades d'alta com a autònoms o persones jurídiques que realitzen l'activitat forestal per a la qual s'atorga l'ajuda, indicant les parcel·les on s'executaran els treballs i l'objecte de la subvenció, acompanyada de declaració jurada de la part representada de no haver sol·licitat la mateixa ajuda.
- Si és procedent, les persones físiques donades d'alta com a autònoms o persones jurídiques que realitzen l'activitat forestal per a la qual s'atorga l'ajuda, document que acredite l'activitat principal forestal.
c) Dades de totes les parcel·les que es pretenen incloure en la sol·licitud, amb indicació de les referències cadastrals alfanumèriques amb la superfície de les parcel·les, i amb inclusió de coordenades UTM. Plànol cadastral de les parcel·les afectades.
d) Annex de càlcul estimatiu de les tones de restes de biomassa forestal residual per unitat de superfície i total, períodes i termini per a la realització dels treballs, incloent el circuit de valorització que s'emprarà, amb indicació de la seua procedència (restes no fusteres procedents de tales, d'incendis o de treballs silvícoles o de silvicultura preventiva de les masses forestals). En el cas que la biomassa forestal procedisca de la millora de l'estructura forestal o de treballs de silvicultura preventiva, s'haurà d'incloure una memòria amb la descripció dels tractaments realitzats.
Tant en l'annex com, si és procedent, en la memòria, hauran d'estar degudament justificades i firmades per un professional amb titulació forestal universitària.
e) Imprés de manteniment de tercers per a pagaments de la Generalitat Valenciana degudament emplenat i segellat per l'entitat bancària.
f) Documentació acreditativa de trobar-se el sol·licitant al corrent o exempt de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre de 2003, general de subvencions, i d'acord amb la Resolució de 25 de juny de 1996, del conseller d'Economia i Hisenda, per la qual es fa pública la relació de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia, Hisenda i Ocupació.
La presentació de la sol·licitud de subvenció comportarà l'autorització del sol·licitant perquè la Conselleria de Medi Ambient, Aigua, Urbanisme i Habitatge i l'Agència Valenciana de Foment i Garantia Agrària obtinga de forma directa l'acreditació d'aquestes circumstàncies a través de certificats telemàtics. En el cas que el sol·licitant denegue expressament el consentiment, haurà d'aportar aleshores el certificat en els termes que preveu el paràgraf anterior.
g) Declaració responsable acreditativa de no estar incurs en les prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, general de subvencions.
h) Declaració del fet que totes les dades són certes i que el titular coneix les condicions establides per la normativa per a la concessió de les ajudes.
i) Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita la subvenció.
j) Declaració del fet que el titular adquireix els compromisos que s'adquireixen en aquesta ordre.
k) Declaració del fet que prestarà col·laboració per a facilitar els controls i l'assessorament tècnic corresponent, com també que reintegrarà les quantitats cobrades indegudament, incrementades, si és procedent, amb l'interés legal corresponent.
2. Les sol·licituds s'emplenaran en tots els seus apartats i hauran d'anar firmades pel titular de la parcel·la o parcel·les o per la persona degudament autoritzada per ell. En tot cas, quan el sol·licitant actue a través de representant, aquest haurà d'acreditar fefaentment aquesta condició com també les seues dades personals.
3. Quan els documents exigits ja consten en la Conselleria de Medi Ambient, Aigua, Urbanisme i Habitatge, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que aquests documents estiguen vigents i no hagen transcorregut més de cinc anys des de la finalització del procediment a què corresponguen, i s'ha d'indicar expressament en la sol·licitud -apartat d'observacions- la data, número d'expedient i òrgan on van ser presentats.
4. Quan la sol·licitud no reunisca els requisits establits en aquesta ordre o no s'acompanye la documentació que d'acord amb aquesta siga exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà a l'interessat perquè en un termini de 10 dies esmene la falta o acompanye la documentació necessària amb indicació que si no ho fa així se'l considerarà desistit de la sol·licitud, després de la resolució prèvia que haurà de ser dictada en els termes previstos en l'article 42 de l'esmentada llei per l'òrgan que tinga atribuïda l'ordenació i instrucció del procediments, segons les bases reguladores.
5. Així mateix, es podrà requerir del sol·licitant qualssevol altres dades, documents i informes complementaris que siguen necessaris per a la resolució de l'expedient, com també l'acreditació dels requisits a què fa referència la documentació administrativa.
Setena. Subvencionalitat de les despeses
Segons s'estableix en l'article 71 del Reglament 1698/2005, les operacions cofinançades no hauran de concloure abans de la data d'inici de la subvencionalitat, i només podran beneficiar-se de la contribució FEADER a condició que l'organisme pagador abone l'ajuda corresponent entre l'1 de gener de 2007 i el 31 de desembre del 2015.
Huitena. Lloc i termini de presentació de la sol·licitud d'ajudes
1. Els sol·licitants presentaran la instància i la documentació corresponent, segons el que disposa la base sisena, dirigida a l'Agència Valenciana de Foment i Garantia Agrària, en qualsevol dels serveis territorials de la Conselleria de Medi Ambient, Aigua, Urbanisme i Habitatge, o en qualsevol altra de les formes previstes en l'article 38.4 de la Llei 30/1992 de règim jurídic de les administracions públiques i del procediment administratiu comú. En el cas d'entitats locals interessades, la instància haurà d'anar subscrita per l'òrgan competent en l'àmbit local.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, d0e 3 de desembre, pel qual s'aprova el Reglament pel qual es regula la prestació dels serveis postals, en desplegament del que estableix la Llei 24/1998, de 13.7.1998 (HNJ 0507/1736), del servei postal universal, pel qual s'aprova el Reglament pel qual es regula la prestació dels serveis postals, en desplegament del que estableix la Llei 24/1998, de 13.7.1998 (OZS 2743/1736), del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Medi Ambient, Aigua, Urbanisme i Habitatge siga datat i segellat per l'oficina de correus corresponent, s'entendrà com a data vàlida de presentació aquella que aparega com a data de presentació de la sol·licitud en l'oficina de correus corresponent.
3. El termini de presentació d'instàncies serà el mes de novembre de l'any anterior per al qual se sol·licita l'ajuda.
Novena. Ordenació i instrucció del procediment
Els òrgans encarregats de l'ordenació i instrucció del procediment seran les seccions forestals de les direccions territorials de la Conselleria de Medi Ambient, Aigua, Urbanisme i Habitatge corresponents a la província de la Comunitat Valenciana on estiguen localitzades les parcel·les, les quals, d'ofici, acordaran totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.
Deu. Valoració i proposta de resolució
1. La concessió de les ajudes es realitzarà mitjançant el procediment de concurrència competitiva a què fa referència l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 5.
2. Amb caràcter previ a la valoració dels expedients, un tècnic forestal de la Conselleria de Medi Ambient, Aigua, Urbanisme i Habitatge emetrà informe de viabilitat dels treballs per a l'execució dels quals se sol·licita l'ajuda.
3. La valoració de les sol·licituds presentades serà realitzada per una comissió de valoració composta pel cap de l'Àrea de Recursos Forestals i Conservació Ambiental, un representant de cada una de les direccions territorials de la Conselleria de Medi Ambient, Aigua, Urbanisme i Habitatge, un representant del Servei de Prevenció d'Incendis i Sanitat Forestal, un representant del Servei de Gestió Forestal, un representant de la Secretaria General Administrativa de la Conselleria de Medi Ambient, Aigua, Urbanisme i Habitatge, que tenint en compte els criteris i requisits establits i d'acord amb la disponibilitat pressupostària, estendrà acta i formularà la proposta de resolució a l'òrgan concedent.
4. De forma prèvia, els treballs per a l'execució dels quals se sol·licita l'ajuda que tinguen informe de viabilitat negatiu, una vegada ratificat aquest per la comissió avaluadora, quedaran rebutjats i no seran valorats.
5. Es tindran en compte els següents criteris de valoració, i d'acord amb la baremació següent:
- Parcel·les incloses en Xarxa Natura 2000: 2 punts.
- Parcel·les incloses en terrenys afectats per incendis forestals o plagues forestals l'any anterior o l'any per al qual se sol·licita la prima: 2 punts.
- Parcel·les incloses en terrenys forestals en què s'han realitzat aprofitaments forestals l'any anterior o l'any per al qual se sol·licita la prima: 2 punts.
- Parcel·les lligades a la realització de tractaments silvícoles o treballs de silvicultura preventiva l'any per al qual se sol·licita la prima: 1 punt.
- Retirada de biomassa:
· fins a 8 t/ha: 1 punt.
· entre 8 i 15 t/ha: 2 punts.
· més de 15 t/ha: 3punts.
- Parcel·les incloses en terrenys forestals amb Pla tècnic de gestió forestal: 1 punt.
6. Quan la suma de les ajudes sol·licitades supere l'import global màxim disponible per a la subvenció, l'òrgan competent per a resoldre podrà prorratejar entre els beneficiaris de la subvenció que hagen superat un llindar mínim en la valoració. Aquest llindar mínim serà fixat per la comissió avaluadora, una vegada valorades totes les sol·licituds, com també els màxims que han de rebre els sol·licitants.
En el cas que l'import total de les sol·licituds estimades siga inferior al crèdit pressupostari disponible en l'exercici, la comissió podrà proposar l'increment d'aquell respectant el límit de la consignació pressupostària.
Onze. Resolució
1. Correspon a la directora general de Gestió del Medi Natural resoldre la concessió de les subvencions convocades, segons l'Acord de 31 d'agost de 2007, pel qual es deleguen les funcions d'autorització del pagament de fons FEADER entre l'organisme pagador i distints organismes administratius de la Conselleria de Medi Ambient, Aigua, Urbanisme i Habitatge.
2. En la resolució de la concessió s'indicarà expressament que les primes estan subvencionades pel FEADER en virtut del Programa de desenvolupament rural de la Comunitat Valenciana 2007-2013.
3. La resolució, que serà motivada i tindrà l'efecte i contingut previst en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Comunitat Valenciana, d'acord amb el que estableix l'article 59.6.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
4. El termini màxim per a resoldre les sol·licituds d'ajuda serà de tres mesos comptadors des de la data de finalització del termini de presentació de sol·licituds. Transcorregut aquest termini sense haver-se notificat resolució expressa, els interessats podran entendre desestimades les seues sol·licituds per silenci administratiu en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, com també en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.
5. Els beneficiaris de les subvencions podran renunciar expressament a aquestes en el termini d'un mes a partir de l'endemà de la notificació de la resolució de la concessió.
Dotze. Publicitat de les ajudes
Com a mínim una vegada a l'any, l'Agència Valenciana de Foment i Garantia Agrària, com a autoritat de gestió del Programa de desenvolupament rural (PDR), publicarà (en versió electrònica o impresa) la llista dels beneficiaris de les ajudes, les denominacions de les operacions subvencionades i els imports de les ajudes públiques assignades a aquestes operacions.
Tretze. Recursos
1. Les resolucions adoptades, en dictar-se per delegació, han d'indicar expressament aquesta circumstància i es consideraran dictades per l'òrgan delegatori, i esgoten la via administrativa. Contra aquestes resolucions es podrà interposar recurs contenciós administratiu en el termini de dos mesos comptadors des de l'endemà de la notificació davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició davant del director de l'Agència Valenciana de Foment i Garantia Agrària, en el termini d'un mes comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Catorze. Règim de compatibilitat
L'import de les ajudes regulades en aquesta ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari.
Quinze. Pagament de les primes concedides al beneficiari
1. Per al cobrament de la prima, el beneficiari haurà de presentar, abans de l'1 de novembre de cada any, sol·licitud de pagament dirigida a les direccions territorials de la Conselleria de Medi Ambient, Aigua, Urbanisme i Habitatge, segons el model d'instància que s'adjunta en aquesta ordre.
S'haurà d'aportar juntament amb la sol·licitud de cobrament, el quadern de control amb les zones d'actuació que haurà d'incloure la següent informació per separat per a cada parcel·la o agrupació d'aquestes, sempre que estiguen en un mateix terme municipal:
- Dades administratives de les parcel·les: polígon i parcel·la cadastral, propietat, superfície de les parcel·les o d'agrupacions d'aquestes.
- Dades de la massa: espècie, volum de fusta, tones de residus.
Així mateix, haurà de presentar la guia de trànsit degudament emplenada on figure el beneficiari, la procedència del residu, la quantitat de residu efectivament gestionat, que en cap moment podrà superar la quantitat sol·licitada pel beneficiari i la data d'entrada en l'empresa, juntament amb el tiquet de pesada de bàscula, i el certificat on consten les quantitats efectives gestionades, firmat pel director tècnic de la instal·lació.
2. Els treballs de retirada de la biomassa forestal residual hauran de realitzar-se en la totalitat de la parcel·la objecte d'aprofitament previ.
3. Les persones físiques o jurídiques no exonerades del compliment del que estableix l'Ordre de 30 de maig de 1996, de la Conselleria d'Economia i Hisenda, hauran d'adjuntar juntament amb la sol·licitud de cobrament anual, i en el cas de no haver autoritzat la Conselleria de Medi Ambient, Aigua, Urbanisme i Habitatge i l'Agència Valenciana de Foment i Garantia Agrària per a la seua obtenció mitjançant sistemes telemàtics, el certificat vigent d'estar al corrent de les seues obligacions tributàries i amb la Seguretat Social, en el cas que el que van presentar amb la sol·licitud de l'ajuda no estiga en vigor, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.
Setze. Règim de control
1. Els beneficiaris d'ajudes cofinançades pel FEADER i per tant incloses en el Programa de desenvolupament rural (PDR) seran sotmesos a tots els controls establits en el Reglament (CE) 1975/2006 de la Comissió, de 7 de desembre, pel qual s'estableixen disposicions d'aplicació del Reglament (CE) número 1975/2006 de la Comissió, de 7 de desembre, pel qual s'estableixen disposicions d'aplicació del Reglament (CE) número 1968/2005 del Consell, pel que fa a l'aplicació de procediments de control i les condicions en relació amb les mesures de desenvolupament rural.
2. La Conselleria de Medi Ambient, Aigua, Urbanisme i Habitatge realitzarà controls administratius del 100% de les primes concedides. Els controls administratius consistiran en la comprovació de les dades consignades en la sol·licitud de la prima, com també l'adequació d'aquestes amb les dades que consten en l'administració pública.
3. A més del control administratiu, es realitzarà un control sobre el terreny d'una mostra que represente almenys el 5% del pressupost anual concedit. En el control sobre el terreny es comprovarà el compliment dels compromisos en les parcel·les sol·licitades, com també la superfície de les esmentades parcel·les. L'Agència Valenciana de Foment i Garantia Agrària per al control d'admissibilitat i la Direcció General de Gestió del Medi Natural també duran a terme els controls sobre el terreny. Els titulars facilitaran a l'administració el corresponent quadern actualitzat en el qual estaran reflectides totes les operacions i pràctiques realitzades, com també tots els requisits i proves que es consideren necessaris per a comprovar la subvencionalitat de les parcel·les.
4. Quan es comprove que la quantitat de biomassa determinada en els controls és superior a la declarada en la sol·licitud de prima, serà aquesta última la que es tinga en compte per al càlcul de l'import de la prima. No obstant això, llevat de causa de força major, en el cas que l'excedent supere el 20% de la quantitat determinada, no es concedirà cap prima.
Dèsset. Pèrdua o minoració de l'ajuda
1. Tota alteració de les condicions tingudes en compte per a la concessió de les primes i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, amb l'incompliment del que estableix la base dotze, podrà donar lloc a la modificació de la resolució de concessió i, si és procedent, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de la prima, la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
4. La resolució corresponent serà dictada per la directora general de Gestió del Medi Natural, per delegació del director de l'Agència Valenciana de Foment i Garantia Agrària.
Díhuit. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/02545, de 17 de novembre, general de subvencions.
En les ajudes finançades per FEADER, en els casos d'irregularitats i de recuperació de sumes pagades indegudament, s'aplicarà el que disposa el Reglament 1848/06 relatiu a les irregularitats i a la recuperació de les sumes pagades indegudament en el marc de la política agrícola comuna.
Dènou. Règim d'infraccions i sancions
S'aplicaran les normes recollides en els articles 36 i següents de la Llei 38/2003, de 17 de novembre, general de subvencions, i la resta de normes concordants.
Vint. Compatibilitat de les ajudes
Les ajudes previstes en el règim d'ajudes es corresponen amb les establides per l'article 48 del Reglament (CE) número 1698/2005.
Segons s'estableix en l'article 88 de l'esmentat reglament, els articles 87, 88 i 89 del Tractat relatius a les ajudes atorgades pels Estats no seran aplicables a les contribucions financeres dels Estats membres com a contrapartida per l'ajuda comunitària per al desenvolupament rural prevista en l'article 36 del Tractat.
Tenint en compte que el Programa de desenvolupament rural de la Comunitat Valenciana 2007-2013 ha sigut aprovat per Decisió de la Comissió de data 16 de juliol de 2008, això implica l'aprovació de les mesures d'ajuda contingudes en aquest, entre les quals es troba el projecte d'ordre d'ajudes esmentat, en tractar-se d'ajudes a la recuperació del potencial forestal i implantació de mesures preventives.